Termékek és szolgáltatások 2011-ben (zárójelben a 2010-es adat)

Tanfolyamok és szemináriumok Az Akadémia 88 (91) tanfolyamot, szemináriumot és konferenciát szervezett. Az értékelések előzetes feldolgozása alapján elmondható, hogy a résztvevők általában elégedettek az Akadémia tevékenységeivel, annak tanulmányi eredményei pedig kiválóak (93 %). A CEPOL 37 (36) ország (uniós tagországok és harmadik országok) bűnüldöző szerveinek tisztviselőit hozta össze, 2 043-at (1 997) résztvevőként, 784-et (841) pedig oktatóként. Az Akadémia 17 (10) hálózattámogató eseményt szervezett, és 2012 vonatkozásában elindított egy támogatási szerződésre vonatkozó kérelmi eljárást. Egyetlen tevékenységet sem halasztottak a következő naptári évre. Külső kapcsolatok Külpolitika: A CEPOL két új együttműködési megállapodást kötött, Grúziával és Montenegróval. A CEPOL folytatja gyümölcsöző együttműködését stratégiai partnereivel, a partnerügynökségekkel és uniós partnerintézményekkel, köztük az EKSZ-szel. Egyértelmű, hogy mára a CEPOL az uniós rendőri missziókban részt vevő rendőrök számára tartott képzések egyik legfontosabb szolgáltatója. Képzési kézikönyvek és (közös) tantervek kidolgozása 2011-ben a SIRENE Képzési Bizottsággal és az Európai Unió Tanácsának SIRENE/SIS-munkacsoportjával karöltve elkészült a SIRENE-képzés oktatói kézikönyve. A közös tantervek meghatározását illetően három alapdokumentum készült el: végrehajtás/integráció, a közös tanterv forgalomba hozatala; minőségbiztosítás. Rendészettudomány A nemzeti rendészettudományi kapcsolattartók hálózata és a rendészettudományi munkacsoport támogatta a 2011. június 28–30. között megtartott 2011-es éves CEPOL rendészettudományi konferencia („Számítógépes bűnözés, számítógépes biztonság és társasági hálózatok”) előkészítését. A CEPOL a Rendészettudományi Hírlevél három új számát tette közzé honlapján. A folyamatosan gyarapodó e-Könyvtár a rendészeti szaktudás tárházát nyújtja a regisztrált e-Net-használók számára. Csereprogram A CEPOL 2011-es európai rendőri csereprogramja 2011 áprilisától decemberéig tartott, és a következőkre vonatkozott: — magas rangú rendőrtisztek és oktatók, — parancsnokok, — a számítógépes bűnözés szakértői, — tanulmányutak az Europolhoz és az OLAF-hoz. A program a cserepartnerek képzési igényeivel összhangban a stockholmi program prioritásaiból és egyes kiválasztott szakkérdésekből következő kiemelt témaköröket ölelt fel. Minden cserelátogatás 12 naptári napig tartott és kölcsönösségi alapon került megrendezésre, vagyis minden résztvevő cserelátogatóként és vendéglátóként is részt vett benne. Három cserelátogatás célja az Europol, egyé pedig az OLAF volt. A csereprogram 26 tagország összesen 292 résztvevőjével zajlott. A program kb. 800 000 eurós költségvetését a CEPOL állta. Elektronikus hálózat (e-Net) Az Akadémia elektronikus hálózatát 109 000 (102 000) egyéni látogató tekintette meg, a regisztrált felhasználók száma pedig a 2011. év végén 9 283 (6 226) (a 2010. év végi számadathoz képest 49 %-kal több) volt. A CEPOL tanulásmenedzsment-rendszere (Learning Management System) nemcsak a CEPOL hagyományos tevékenységeiben bizonyult rendkívül sikeres segédeszköznek, hanem egyúttal információcserére alkalmas platformot is teremtett a CEPOL/ISEC csereprogramja és számos munkacsoport számára. Nyílt platformokat is rendelkezésre bocsátottak, ahol a hálózati tanulás keretében a gyakorlásban részt vevő közösségek az online technológia könnyű használata révén tanulhatnak egymástól és egymással. E-tanulás 2011-ben az Akadémia öt e-tanulási modult fejlesztett ki a következő témákról: Europol, Schengen, számítógépes bűnözés, nemi alapú erőszak, közösségi rendészet a radikalizálódás és a terrorizmus megelőzésére. A modulok bárhol és bármikor felhasználhatóak bűnüldöző szervek tagjainak szakmai továbbképzésére, és felhasználhatóak az élethosszig tartó tanulásban, illetve az önképzésben is. 2011-ben sor került egy sikeres új e-tanulási termék, a webinárium (webes szeminárium) bevezetésére is. Az Akadémia összesen 18 webináriumot szervezett (9 rendőrséggel kapcsolatos témákról szólt, 9 pedig a tanulásmenedzsment-rendszer támogatásáról), s ezeken 398-an vettek részt. Mindez tovább erősíti a rendészeti szerveken belül már meglévő e-tanulási kultúrát, és a tagállamokból kapott kedvező visszajelzések is megerősítik, hogy a mai globális pénzügyi és tanulási környezetben az Akadémia új utakat mutat eredményességük növelésére.